V nariadení (EÚ) č. 182/2011 sa ustanovuje komplexný a vyčerpávajúci právny rámec pre vykonávanie vykonávacích právomocí Komisie. Výsledok rokovaní o medziinštitucionálnej dohode o lepšej tvorbe práva predpokladá záväzok inštitúcií, že do právnych predpisov Únie nebudú dopĺňať procedurálne požiadavky, ktoré by zmenili mechanizmus kontroly zavedený nariadením (EÚ) č. 182/2011.

3.2 Vytvorenie odvolacieho výboru

Odvolací výbor bola novinka zavedená nariadením (EÚ) č. 182/2011. Zaviedol sa na vytvorenie druhého stupňa na riešenie otázok, pri ktorých sa výboru nepodarilo dosiahnuť dohodu. Postúpenie veci odvolaciemu výboru je v rámci postupu skôr výnimočným krokom. Predstavuje možnosť pohnúť sa vpred v prípade záporného stanoviska alebo žiadneho stanoviska s blokujúcim účinkom, ak sa vykonávací akt považuje za potrebný.

Odvolací výbor prijal svoj rokovací poriadok 29. marca 2011. Komisia už v súlade s článkom 14 rokovacieho poriadku (doložka o preskúmaní) uskutočnila prvé hodnotenie fungovania tohto poriadku v praxi. Výsledok tohto preskúmania bol zahrnutý vo výročnej správe o činnosti výborov za rok 2013.

Celkový počet postúpení odvolaciemu výboru GR/dotknuté oblasti politiky Odvolací výbor kladné Odvolací výbor záporné Odvolací výbor žiadne stanovisko Opatrenia prijaté v prípade nevydania stanoviska 2011 8 Prípravky na ochranu rastlín, lieky 2 1 5 5 2012 6 Geneticky modifikované potraviny a krmivá 0 0 6 6 2013 9 Geneticky modifikované potraviny a krmivá, prípravky na ochranu rastlín, biocídne výrobky, Colný kódex Spoločenstva 0 0 9 8 2014 13 Geneticky modifikované potraviny a krmivá, pravidlá a normy pre inšpekcie lodí 2 0 11 11 Spolu 36 4 1 31 30

Tabuľka 2, údaje z komitologického registra a výročných správ

Doteraz bol odvolací výbor zvolaný najmä v súvislosti s jednou oblasťou politiky, a to oblasťou zdravia a ochrany spotrebiteľa, konkrétnejšie vo vzťahu ku geneticky modifikovaným potravinám a krmivám a prípravkom na ochranu rastlín. V týchto prípadoch odvolací výbor doteraz potvrdil, že výbor nevydal žiadne stanovisko. V oznámení Komisie s názvom „Preskúmanie procesu rozhodovania o geneticky modifikovaných organizmoch (GMO) “ sa uvádza podrobná analýza rozhodovacieho procesu v oblasti geneticky modifikovaných potravín a krmív.

Celkovo k postúpeniu veci odvolaciemu výboru dochádzalo s frekvenciou porovnateľnou s predchádzajúcimi postúpeniami Rade, ktoré už na základe nového inštitucionálneho rámca nie sú povolené. Tieto postúpenia sa vyskytovali v podobných oblastiach politiky a s podobnými výsledkami. Z praktického hľadiska skúsenosti ukazujú, že členské štáty boli doteraz takmer vo všetkých prípadoch zastúpené členmi stáleho zastúpenia.

3.3 Flexibilita, ktorá sa Komisii poskytuje v prípade nevydania žiadneho stanoviska (postup preskúmania)

Nariadením (EÚ) č. 182/2011 sa zaviedla väčšia flexibilita pre Komisiu v prípade, že vo výbore pre postup preskúmania neexistuje kvalifikovaná väčšina za ani proti návrhu (tzv. žiadne stanovisko). Predtým sa v rámci riadiaceho i regulačného postupu ustanovovalo, že v prípade, že výbor nevydá žiadne stanovisko, prípadne ak Rada nekonala, Komisia opatrenie „prijíma“. V nariadení (EÚ) č. 182/2011 sa stanovuje, že Komisia opatrenie „môže“ prijať buď v prípade, že výbor nevydá žiadne stanovisko, alebo v odvolacom výbore. Zvýšená flexibilita sa zaviedla na to, aby Komisia mohla prehodnotiť návrh opatrení a aby sa mohla rozhodnúť, či návrh opatrení prijme alebo výboru predloží zmenený návrh, pričom okrem iného zohľadní aj pozície vyjadrené v rámci výboru.

Táto zvýšená flexibilita podlieha viacerým výnimkám uvedeným v článku 5 ods. 4 nariadenia (EÚ) č. 182/2011, t. j. v určitých politických oblastiach (zdaňovanie, finančné služby, ochrana zdravia alebo bezpečnosti ľudí, zvierat alebo rastlín alebo konečné mnohostranné ochranné opatrenia), ak sa v základnom akte stanovuje, že návrh vykonávacieho aktu nemožno prijať bez vydania stanoviska (doložka o nevydaní stanoviska), alebo ak je proti tomu jednoduchá väčšina všetkých členov výboru. V týchto prípadoch Komisia návrh nesmie prijať. Ak sa však právny akt napriek tomu považuje za potrebný, predseda môže výboru predložiť zmenené znenie vykonávacieho aktu alebo ho postúpiť odvolaciemu výboru. Zahrnutie doložky o nevydaní stanoviska do základného aktu musí reagovať na špecifické potreby a byť zdôvodnené zákonodarcom. Od nadobudnutia účinnosti nariadenia (EÚ) č. 182/2011 Komisia vydala vyhlásenia v tomto zmysle približne v 30 prípadoch v reakcii na skutočnosť, že zákonodarca takéto ustanovenia bez zdôvodnenia zaviedol do základného právneho aktu. V skutočnosti sa väčšina hlasovaní, pri ktorých nebolo vydané žiadne stanovisko, vyskytla v oblastiach, ktoré sú už zahrnuté do osobitných oblastí politiky uvedených v článku 5 ods. 4, a v prípade, že Komisia nemôže opatrenie prijať bez toho, aby ho postúpila odvolaciemu výboru, alebo v oblastiach (konkrétne colníctvo poľnohospodárstvo, rozvojová spolupráca a obchod), na ktoré sa nevzťahujú žiadne z uvedených troch výnimiek a Komisia by právny akt mohla prijať i tak bez toho, aby sa musela obrátiť na odvolací výbor.

Žiadne stanoviská v postupe preskúmania Komisia prijala opatrenie Komisia neprijala opatrenie 2011 67 63 4 2012 73 70 3 2013 49 47 2 2014 45 42 3 Spolu 234 222 12

Tabuľka 3, údaje z komitologického registra (okrem odvolacieho výboru), údaje sa môžu líšiť od tých, ktoré sú uvedené vo výročnej správe

Z uvedených údajov vyplýva, že Komisia nevyužíva možnosť neprijať akt v prípade, že nie je vydané žiadne stanovisko, často. V praxi je flexibilita Komisie výrazne znížená v prípadoch týkajúcich sa povoľovania výrobkov alebo látok, ako napríklad v oblasti geneticky modifikovaných potravín a krmív, keďže od Komisie sa vyžaduje, aby prijala rozhodnutie (ktorým povoľuje alebo zakazuje umiestnenie na trh) v primeranom čase. Nemôže sa zdržať prijímania pozície. V týchto prípadoch Komisia nesmie prijať návrh aktu v prípade, že výbor nevydá žiadne stanovisko, na účely prijatia návrhu aktu ho musí najskôr postúpiť odvolaciemu výboru. Týmto sa tiež čiastočne vysvetľuje, prečo sa odvolací výbor doposiaľ zvolával najmä v tejto oblasti politiky. S cieľom riešiť konkrétnu situáciu v oblasti geneticky modifikovaných potravín a krmív a v nadväznosti na riešenie, ktoré sa našlo pre povolenia pestovania, Komisia v apríli 2015 prijala návrh na zmenu legislatívneho rámca. Zatiaľ čo samotný postup povoľovania sa ponecháva, v návrhu sa predpokladá, že členské štáty môžu obmedziť alebo zakázať používanie geneticky modifikovaných potravín a krmív na svojom území. Využitie tejto možnosti sa musí zakladať na iných dôvodoch, než sú dôvody, ktoré sa týkajú rizík pre zdravie ľudí a zvierat a pre životné prostredie, a ktoré sa riešia na úrovni EÚ.

Nová flexibilita pri rozhodovaní Komisie, či prijať návrh vykonávacieho aktu v prípade, že sa nevydalo žiadne stanovisko, je užitočná. Hoci sa doteraz využila len v malom počte prípadov, umožnila Komisii prehodnotiť navrhované opatrenie potom, keď z výsledkov hlasovania a z rokovania vo výbore vyplynulo, že nemá čo najširšiu podporu v rámci výboru.

3.4 Kritériá výberu postupov

V nariadení (EÚ) č. 182/2011 sa stanovujú kritéria výberu postupov. V článku 2 ods. 2 sa stanovuje niekoľko prípadov, v ktorých sa všeobecne predpokladá, že sa uplatňuje postup preskúmania. Konzultačný postup sa v zásade vzťahuje na všetky prípady, na ktoré sa postup preskúmania nevzťahuje. Kritéria výberu postupu preskúmania zodpovedajú kritériám stanoveným v rozhodnutí o komitológii z roku 1999. Vo všeobecnosti sa zdá, že výber postupu nepredstavuje problémy. Jednou dôležitou výnimkou je prípad, keď zmierovací výbor rokoval najmä o výbere postupu (v súvislosti s makrofinančnou pomocou Gruzínsku).

Akty prijaté na základe postupu preskúmania Akty prijaté na základe konzultačného postupu 2011 1 311 77 2012 1 591 121 2013 1 579 143 2014 1 437 122

Tabuľka 4, údaje z komitologického registra, údaje sa môžu líšiť od tých, ktoré sú uvedené vo výročnej správe

Postup preskúmania je jednoznačne uplatniteľný vo väčšine prípadov, len asi 10 % stanovísk sa prijíma konzultačným postupom. Do veľkej miery to odzrkadľuje rozdelenie medzi riadiacim/regulačným a konzultačným postupom podľa predchádzajúceho systému.

3.5 Právo kontroly Európskeho parlamentu a Rady v prípade základných právnych aktov prijatých v súlade s riadnym legislatívnym postupom